Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 200

5. A 9–10. évfolyam tanterve Éves óraszámjavaslat: 74–102 óra/év – 3 óra/hét Az oktatás szerkezete A négy természettudományos tárgy teljes óraszáma minimálisan heti 2 órában van meghatározva. Az ezt meghaladó óraszámot a szakiskolák egyedi döntése alapján kapja meg a terület. Ebben az órakeretben elsődlegesen készség- és képességfejlesztésre van szükség, ugyanakkor a szakmák rendkívül eltérő igényei határozzák meg azt az anyagot, amely mentén a fejlesztés megtörténhet. Mindebből nyilvánvaló, hogy tételesen betartandó, minden szakiskola számára azonos tartalmú tananyaglista az Ember a természetben és Földünk és környezetünk műveltségterületekhez nem készülhet. 2006/79/II. szám Az általunk készített anyag lehetőségeihez mérten a legszélesebb terepét próbálja nyújtani a fejlesztésnek, ugyanakkor tartalmi szempontból nem lehet alkalmas minden típusú szakiskola összes lehetséges igényének kielégítésére. Tantervünk készítése során arra törekedtünk, hogy lehetőleg a mindennapokhoz jobban köthető, a tanulók életét jobban meghatározó témaköröket helyezzük előtérbe. A szakiskolák sokrétű igényét olyan rugalmas modulszerkezet teszi kielégíthetővé, melyet áttanulmányozva az iskolák összeállítják kétéves természettudományos programjukat, s melybe akár jelen tantervben nem szereplő önálló tartalmi elemeket emelhetnek be. Elsődlegesen rögzíteni nem a tananyagot szeretnénk (persze erre is teszünk ajánlásokat), hanem a feldolgozás módszerét, struktúráját. A természettudományos tárgyakra jutó óraszám – 2-3 óra/hét – egyértelműen behatárolja a lehetőségeinket. A természettudományokat nem szedhetjük szét szaktárgyakra. Így – elemi szinten – minden természettudományt tanító tanárnak képesnek kell lennie a többi természettudományos tárgy feldolgozásának irányítására. Ugyanakkor a tartalmi szabadság lehetővé teszi, hogy a tárgyat tanító tanár azon súlypontok mentén végezze a készség- és képességfejlesztést, amelyek leginkább közel állnak hozzá. Javaslatunk a következő: – A természettudományokat heti három órás blokkokban tanítsák. – A heti három órából az egyik dupla óra, amikor feladatlapokkal irányított, kiscsoportos gyakorlat folyik a tanteremben, az iskolában, az iskolán kívül, a harmadik óra célja a gyakorlat anyagainak megbeszélése, rendezése. – Az osztály a gyakorlatait két csoportban, két tanár felügyelete alatt végzi, míg a megbeszélés közösen zajlik, ahol az irányítást végezheti az adott területen járatosabb tanár. Ebben a tekintetben a szerkezet tanártovábbképzésnek is tekinthető, amit elengedhetetlennek tartunk annak ismeretében, hogy mennyire idegenkednek a természettudományt tanító tanárok egymás tárgyaitól. Meggyőződésünk, hogy a közösen végzett munka során ez az idegenkedés csökkenthető. – A tevékenységközpontú természetismeret tárgy oktatását a fentebb javasolt 2+1-es tantárgyszerkezetben tartjuk kivitelezhetőnek. – Az adott, illetve választott órakeret meghatározza az évenként tartható 2+1 órás egység számát. Tervezéskor szánjunk időt az összegzésre, összefoglalásra is. – A tantervben több hétre tervezett modulok bonthatók, rövidíthetők, de minden esetben hosszuk egész számú hét kell hogy legyen. – Az esetleges töredékheteket összefoglalásra, értelmezésre lehet fordítani. – Kifejezetten nem ajánljuk a természettudományos tárgyak frontális feldolgozását, még akkor sem, ha a fentebb vázolt szerkezet megvalósítása nem minden iskolában egyszerű.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes